ทันเกมส์
มังกรไฟลั่นเปิดหน้าสู้บุรีรัมย์หนีตาย
9 ธ.ค. 2558

มังกรไฟลั่นเปิดหน้าสู้บุรีรัมย์หนีตาย
รังสรรค์ วิวัฒน์ชัยโชค กัปตันทีมบีอีซี เทโรศาสน ที่รับตำแหน่งเฮดโค้ชชั่วคราว ยืนยันลูกทีมพร้อมเปิดหน้าสู้กับ บุรีรัมย์ ยูไนเต็ด ในนัดรองสุดท้าย วันที่ 9 ธ.ค. เพื่อดิ้นหนีตกชั้น แต่จะมีเซอร์ไพรส์หรือไม่ ยังไม่มั่นใจ โดยจะไม่มี พีระพัฒน์ โน๊ตชัยยา ที่ติดโทษแบน ก่อนบุกไปเยือน เชียงราย ยูไนเต็ด ในนัดสุดท้าย
เอฟคว้าช็อตยอดเยี่ยมปลอดใจ
"เอฟ นครนายก" เทพไชยา อุ่นหนู คว้ารางวัลช็อตยอดเยี่ยมของรายการสนุกเกอร์ยูเค แชมเปี้ยนชิพ ปลอบใจ ซึ่งเป็นช็อตที่พลาดลูกแมกซิมัมเบรก ที่ชวดเงินรางวัล 4.4 หมื่นปอนด์ (ราว 2.37 ล้านบาท) แมตช์พบ นีล โรเบิร์ตสัน มือ 1 โลกจากออสเตรเลีย รอบ 32 คนสุดท้าย โดยเจ้าตัวโพสต์ข้อความคงเป็นคะแนนสงสารแน่นอน
นิคคลอสหนุนวูดส์สู้ต่อ
แจ็ก นิคคลอส ตำนานนักกอล์ฟวัย 75 ปี ไม่เชื่อว่า ไทเกอร์ วูดส์ อดีตมือ 1 โลกชาวสหรัฐ จะยอมแพ้ปัญหาอาการบาดเจ็บอำลาวงการ เพราะยังมีโอกาสที่ดีได้อีกหลายปี พร้อมหนุนให้คืนสนามโดยเร็ว หลังก่อนหน้าที่เจ้าตัวออกมาเผยในทำนองไม่อยากฝืนสังขาร
อันเชล็อตติแบะท่าอยากคุมผี
คาร์โล อันเชล็อตติ อดีตกุนซือเชลซี เผยอยากกลับมาคุมทีมอีกครั้งในฤดูกาลหน้า พร้อมเปรยอยากคุมทีมแมนเชสเตอร์ ยูไนเต็ด และลุยศึกพรีเมียร์ลีกอีกครั้ง แต่ปฏิเสธรับงานสโมสรใดแบบกลางฤดูกาลแน่นอน และยินดีจะรอหากไม่มีสโมสรที่มีแผนงานที่ดี ส่วนผลจับสลากเอฟเอคัพ รอบ 3 "แชมป์เก่า" อาร์เซนอล เจอ ซันเดอร์แลนด์ ส่วนแมนเชสเตอร์ ยูไนเต็ด งานเบาพบกับ เชฟฟิลด์ ยูไนเต็ด เช่นเดียวกับ ลิเวอร์พูล ที่จะพบกับ เอ็กเซเตอร์ ซิตี้ ขณะที่จ่าฝูงพรีเมียร์ลีก เลสเตอร์ ซิตี้ ดวล สเปอร์ส